Bitka za Alžir
<s>Bitka za Alžir () je naziv za terorističku kampanju koju je za vrijeme Alžirskog rata za nezavisnost u gradu Alžiru, prijestolnici tadašnjeg francuskog Alžira, od 1956. do 1957. alžirski nacionalistički pokret Front nacionalnog oslobođenja vodio protiv francuskih kolonijalnih vlasti i doseljenika (Pied-noir), odnosno kontragerilsku i antiteroističku operaciju koju su protiv FLN vodile francuske vojne i paravojne formacije.</s><s>Kampanju je pokrenuo Abane Ramdane, jedan od vođa FLN, u znak odmazde zbog giljotiniranja dvojice osuđenih FLN-ovih militanata; ona je započela nasumičnim napadima vatrenim oružjem na Evropljane u alžirskoj kazbi; ubrzo se ispostavilo kako francuska policija ne samo što nije u stanju zaustaviti FLN nego niti garantirati osnovni red i zakon, jer su Pied-noiri organizirani u vigilantske eskadrone smrti otpočeli sa nasumičnim likvidacijama muslimana i alžirskih domorodaca.</s><s>Nasilje je sa svremenom sve više eskaliralo, a što je uključivalo bombaške napade na okupljališta Evropljana u njihovom dijelu grada.</s><s>Francuske vlasti su zbog toga slamanje FLN povjerili elitnim padobranskim trupama pod vodstvom generala Jacquesa Massua koje su dobile široke ovlasti, odnosno "zeleno svjetlo" da Alžir pacificiraju svim mogućim sredstvima.</s><s>Massu, koji je zajedno sa svojim ljudima stekao bogato iskustvo u Prvom indokineskom ratu, je protiv FLN izgradio široku mrežu doušnika, ali i masovno koristio mučenje, kao i likvidacije i "nestanke" svih osoba za koje se sumnjalo da podržavaju FLN.</s><s>Pod udarom padobranaca se za nešto više od godinu dana organizacija FLN u gradu Alžiru u potpunosti slomila.</s><s>Iako je francuska kampanja ostvarila svoj cilj,  dugoročne političke posljedice tih događaja su bile negativne - dio javnosti u francuskoj metropoli je bio zgrožen metodama kojima je ostvarena, a FLN je stekao brojne simpatije u svjetskoj javnosti, što mu je omogućilo da nastavi borbu sve do francuske odluke da napusti Alžir pet godina kasnije.</s>

<s>Bitka za Alžir je poznata i po tome što je osam godina kasnije rekonstruirana u znamenitom ietoimenom filmu gdje su neki od učesnika, kao vođa FLN Saadi Yacef, glumili sami sebe.</s>

<s>Izvori</s>

<s>Vanjske veze
 http://www.ina.fr/, Video-arhive INA o Bitci za Alžir
 Pacification in Algeria, RAND</s>

<s>Alžirski rat za nezavisnost
1956
1957</s>

